Марко Ганчев
Въртележка

chitanka.info

На лунапарк пред въртележка

заставаме на автостоп.

Върти се тя, а ний с прибежка

по нея мятаме се: хоп!

Един — на слона, друг от коня

подвиква му с обиден тон:

— Ей, слонския, ще те догоня

сега със моя вихрогон!

Един — в кола, от самолета

подвиква му пилот проклет:

— Ехей, къде с кола закрета,

тя охлюв е пред самолет!

На самолета се присмива

отзаде пък ракетоплан:

— Отдавна хвърчила такива

останаха на заден план!

Не сеща никой свойта грешка,

в това число и аз, и ти:

че общата ни въртележка

с еднаква скорост се върти…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.